Марко Ганчев
Изложение запад-изток

chitanka.info

Обичам дълго да събирам сили

чрез мързел на огрения балкон.

Но пишещата ми машина цвили

към мене с челюст на озъбен кон:

„Ехей, с филджан кафе насам-нататък

не се мотай в халат като дервиш —

възсядай ме и като мой придатък

владенията си да разшириш!“

Машина европейска — все да тропа.

Разбирам — туй е нейния закон.

Но само холът ми е към Европа

и част от западния ми балкон.

А стаята ми пък е в Ориента.

Тъй архитектът ме е наредил

и аз се скитам из апартамента

насам-натам все тъй недраг-немил.

Европа вика: — Хайде, няма време!

А Ориентът вика: — Поседи!

Аз, като верен син на свойто племе,

изчаквам малко кой ще победи.

1981

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.